Owesifazana lo siyananzelela ukuthi uyisibonelo somlingiswa ongaguqukiyo lanxa isimo sinjani, inhliziyo yakhe yomile njalo ungumuntu ogelasizi. Okunye njalo sibona ukuthi kalanhlonipho ngendlela aphendula ngayo umkakhe.
Ngakolunye uhlangothi sibona umlingiswa ozithobileyo njalo olobuntu, kakhathazeki ngendlela aphendulwa ngayo ngumkakhe loba nje esazi mhlophe ukuthi yena nguye inhloko yomuzi.
Ugogo uMaMnkandla yisibonelo somlingiswa obongayo otshengisa ukuzehlisa kanye lokuzithoba phambi kwabantu, uyaqhubeka ngenhliziyo ebongayo njalo uyabethemba omakhelwana bakhe kukho konke adlula phakathi kwakho. Sibona kuyibo abahamba besiyambadalalela izimali zakhe okwakumele zibhadalwe nguye njalo benza okunengi besenzela yena labazukulu bakhe.
Lokhu kusifundisa ukuthi yinto enhle ukuhlalisana labantu esigabeni ngoba ngabe wayengomunye umuntu nje owayengabazi abantu efana lomkakhe kaLamonti wayezabaphakathi kobunzima obedluleleyo.
Abalingiswa abanjengoMaDlamini kanye loMaMkandla ngabantu abalisineke. Benza sengathi bona emizini yabo akula lutho okumele balwenze, sibabona betshona begijimisa ukunceda ugogo uMaMnkandla.
Kunhlanganiso yabomama yibo njalo abahamba phambili betshiseka kakhulu ngenhlupho zikaMaMnkandla baze bamcelele lezimali ebantwini ngenhloso yokumnceda, befisa ukumncedisa kuphela. Konke abakwenzayo kutshengisa uthando olukhulu abalalo kwabanye abantu, kabazikhathaleli bona bodwa kodwa balenhliziyo ebanzi. Asibaboni kumbe kasizwa ngabo sebeqila ugogo lo njengoba bekuyibo ababamba izimali zakhe, kumbe sebesiba yilabana abafuna ukuthola kulokho ugogo akutholayo.Benza ngenhloso yokunceda umuntu odubekileyo kuphela.